ΟΔΗΓΙΑ 93/80/ΕΟΚ ΤΗΣ ΕΠΙΤΡΟΠΗΣ της 23ης Σεπτεμβρίου 1993 για την τροποποίηση της οδηγίας 90/656/ΕΟΚ του Συμβουλίου περί των μεταβατικών μέτρων που εφαρμόζονται στη Γερμανία όσον αφορά ορισμένες κοινοτικές διατάξεις σε θέματα προστασίας του περιβάλλοντος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/656/ΕΟΚ του Συμβουλίου της 4ης Δεκεμβρίου 1990 περί των μεταβατικών μέτρων που εφαρμόζονται στη Γερμανία όσον αφορά ορισμένες κοινοτικές διατάξεις σε θέματα προστασίας του περιβάλλοντος (1), και ιδίως το άρθρο 18 παράγραφος 6,

ότι η οδηγία 90/656/ΕΟΚ προβλέπει διάφορες προθεσμίες για την εφαρμογή ορισμένων περιβαλλοντικών κοινοτικών κανονιστικών ρυθμίσεων στο έδαφος της πρώην Λαοκρατικής Δημοκρατίας της Γερμανίας-

ότι οι προθεσμίες που ορίζει η εν λόγω οδηγία, καθορίστηκαν βάσει πληροφοριών για την κατάσταση της νομοθεσίας και για την κατάσταση του περιβάλλοντος στο έδαφος της πρώην Λαοκρατικής Δημοκρατίας της Γερμανίας, οι οποίες αποδείχθησαν αποσπασματικές, αβέβαιες, ανακριβείς και σχετικά αναξιόπιστες-

ότι προκύπτει μια εξαιρετική από κάθε άποψη, κατάσταση-

ότι ούτε η Ομοσπονδιακή Δημοκρατία της Γερμανίας, ούτε τα Όργανα των Ευρωπαϊκών Κοινοτήτων ήταν σε θέση να προβλέψουν με βεβαιότητα, τη στιγμή της εκδόσεως της εν λόγω οδηγίας, την εξέλιξη της κατάστασης του περιβάλλοντος στο έδαφος της πρώην Λαοκρατικής Δημοκρατίας της Γερμανίας-

ότι η οδηγία 90/656/ΕΟΚ προέβλεψε, προς το σκοπό αυτό, μια απλουστευμένη διαδικασία με την οποία η Επιτροπή, όντας αποδέκτης της γνώμης μιας επιτροπής ad hoc, δύναται να επιτρέψει την παράταση, μέχρι τις 31 Δεκεμβρίου 1995 το αργότερο, των προθεσμιών για εφαρμογή ορισμένων περιβαλλοντικών κοινοτικών κανονιστικών ρυθμίσεων στο έδαφος της πρώην Λαοκρατικής Δημοκρατίας της Γερμανίας, τις οποίες θέσπισε η εν λόγω οδηγία-

ότι η παλαιότητα των βιομηχανικών μονάδων παραγωγής στο έδαφος της πρώην Λαοκρατικής Δημοκρατίας της Γερμανίας που απορρίπτουν επικίνδυνες ουσίες στα επιφανειακά ύδατα και ο βαθμός της περιβαλλοντικής επιβάρυνσης που αποδίδεται σε αυτές, ξεπερνούν κατά πολύ τις εκτιμήσεις βάσει των οποίων είχε καθοριστεί ως ημερομηνία εφαρμογής η 31η Δεκεμβρίου 1992 που καθορίζει η οδηγία 90/656/ΕΟΚ για τις οδηγίες που αναφέρονται στο άρθρο 3 αυτής-

ότι, κατά συνέπεια, είναι σκόπιμο να παραταθούν οι προθεσμίες που προβλέπονται για την εφαρμογή των εν λόγω οδηγιών στις εγκαταστάσεις οι οποίες, την ημερομηνία της γερμανικής ενοποίησης, βρίσκονταν στο έδαφος της πρώην Λαοκρατικής Δημοκρατίας της Γερμανίας, προκειμένου να ληφθεί υπόψη ο χρόνος που είναι αναγκαίος ώστε να πραγματοποιηθούν στις εν λόγω εγκαταστάσεις οι απαιτούμενες τροποποιήσεις-

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που αναφέρεται στο άρθρο 18 παράγραφος 4 της οδηγίας 90/656/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 3 της οδηγίας 90/656/ΕΟΚ τροποποιείται ως εξής:

1. Η παράγραφος 1 αντικαθίσταται από το ακόλουθο κείμενο:

"1. Κατά παρέκκλιση των οδηγιών 76/464/ΕΟΚ (2), 82/176/ΕΟΚ (3), 83/513/ΕΟΚ (4), 84/156/ΕΟΚ (5), 84/491/ΕΟΚ (6), 86/280/ΕΟΚ (7) και 88/347/ΕΟΚ (8) του Συμβουλίου, η Γερμανία δύναται να εφαρμόζει στο έδαφος της πρώην Λαοκρατικής Δημοκρατίας της Γερμανίας τις διατάξεις που προβλέπονται από τις εν λόγω οδηγίες στις βιομηχανικές εγκαταστάσεις που υπήρχαν στο εν λόγω έδαφος κατά την ημερομηνία της γερμανικής ενοποίησης, το αργότερο από τις 31 Δεκεμβρίου 1995."

2. Η παράγραφος 4 αντικαθίσταται από το ακόλουθο κείμενο:

"4. Τα ειδικά προγράμματα που προβλέπονται στο άρθρο 4 της οδηγίας 84/156/ΕΟΚ και το άρθρο 5 της οδηγίας 86/280/ΕΟΚ, καταρτίζονται και εφαρμόζονται το αργότερο στις 31 Δεκεμβρίου 1995."

Άρθρο 2

Η παρούσα οδηγία απευθύνεται στα κράτη μέλη.

Βρυξέλλες, 23 Σεπτεμβρίου 1993.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 353 της 17. 12. 1990, σ. 59.